มันนี่ทูเดย์
บ้านดอกเบี้ย 0% นาน 7 เดือน
7 มี.ค. 2556

บ้านดอกเบี้ย 0% นาน 7 เดือน 
นางไลวรรณ ปองเสงี่ยม รองกรรมการผู้จัดการ รักษาการในตำแหน่งกรรมการผู้จัดการ ธนาคารอาคารสงเคราะห์ (ธอส.) เปิดเผยว่า ธนาคารได้จัดทำ “โครงการบ้าน ธอส.กบข. เพื่อที่อยู่อาศัยข้าราชการ ครั้งที่ 9” ให้เงื่อนไขสุดพิเศษสำหรับข้าราชการที่เป็นสมาชิกกองทุนบำเหน็จบำนาญข้าราชการ (กบข.) ด้วยอัตราดอกเบี้ย 0% นาน 7 เดือน เดือนที่ 8–24 คิดดอกเบี้ยเท่ากับ MRR–2.00% หลังจากนั้นคิดอัตราดอกเบี้ยเท่ากับ MRR–1.00% 
กรณีกู้ชำระหนี้ หรือซื้ออุปกรณ์ ดอกเบี้ยเท่ากับ MRR 
ปัจจุบัน MRR ธอส.เท่ากับ 7.125% สามารถกู้ได้สูงสุด 110% ของราคาประเมิน 
“โครงการบ้าน ธอส.กบข. เพื่อที่อยู่อาศัยข้าราชการ เริ่มขึ้นมาตั้งแต่ปี 2544 จนถึงปัจจุบันมีลูกค้าใช้บริการไปแล้วกว่า 2.2 แสนราย ถือว่าประสบความสำเร็จอย่างดียิ่ง” นางไลวรรณ กล่าว
น.ส.โสภาวดี เลิศมนัสชัย เลขาธิการ กบข. กล่าวว่า โครงการนี้ถือเป็นหนึ่งในนโยบายการจัดสวัสดิการ 3 ด้าน คือ ลดรายจ่าย เพิ่มรายได้ สร้างความสุข ให้แก่สมาชิก กบข.กว่า 1.2 ล้านคนทั่วประเทศ
ค่าธรรมเนียมรายย่อยเคแบงก์โต 20%
นายปกรณ์ พรรธนะแพทย์ รองกรรมการผู้จัดการ ธนาคารกสิกรไทย กล่าวว่า ในช่วง 2 เดือนแรกปีนี้ รายได้ค่าธรรมเนียมของกลุ่มลูกค้ารายย่อยเติบโตถึง 20% เมื่อเทียบจากช่วงเดียวกันกับปีที่ผ่านมา ถือว่าดีขึ้นมาก โดยรายได้ค่าธรรมเนียมที่เพิ่มขึ้นมาจากการทำบัตรเดบิต ประกันชีวิต และบัตรเครดิต ในส่วนของบัตรเดบิตคาแรกเตอร์ ซึ่งเป็นลวดลายการ์ตูนต่างๆ นั้นทำให้ธนาคารได้ลูกค้าใหม่ถึง 40%
ทั้งนี้ ธนาคารได้ตั้งเป้าหมายเพิ่มรายได้ค่าธรรมเนียมกลุ่มลูกค้ารายย่อยปีนี้ 26-29% จากรายได้ค่าธรรมเนียมรวมของปีที่ผ่านมา 1.7 หมื่นล้านบาท โดยปีที่ผ่านมารายได้ค่าธรรมเนียมเติบโต 29% คาดว่าปีนี้จะทำได้ตามเป้าแน่ เพราะถือว่าเริ่มต้นได้ดีตั้งแต่ต้นปี